Referring to the recent decisions taken by the Government, the Union Finance Minister Shri Jaitley said that the different sections of the economy have been opened-up for foreign investment, procedures were simplified and every effort was made to ease the environment for doing business in India.
نئی دہلی۔10؍نومبر۔خزانہ اور کمپنی امور کے وزیر جناب ارون جیٹلی نے کہا ہے کہ حکومت نے اتفاق رائے کے ذریعے گزشتہ دو برسوں کے دوران معیشت کی مجموعی ترقی کیلئے متعدد فیصلے لیے ہیں۔ انہوں نے کہا کہ موجودہ این ڈی اے حکومت نے برعکس عالمی حالات اور صورتحال میں اقتدار سنبھالا تھا اور اس کے سامنے دیگر چنوتیوں سمیت سب سے بڑی چنوتی یہ تھی کہ اقتصادی فیصلے لینے کے عمل کی معتبریت کو از سر نو کس طرح بحال کیا جائے۔ تاہم حکومت نے اپنے سامنے درپیش چنوتیوں سے احتراز نہیں کیا اور ملک کے وسیع تر مفاد کے تحت اس نے اپنے طور پر بہتر طور سے کوشش کی کہ ایسے تما م فیصلے لیے جائیں اور وہ تمام خطرات بھی اٹھائے جائیں جو مفاد عامہ میں ہوں اور معیشت کی رفتار تیز کریں ۔ وزیر خزانہ جناب جیٹلی نے ان خیالات کا اظہار آج یہاں منعقدہ اقتصادی مدیروں کی دو روزہ کانفرنس (ای ای سی) 2016 کے افتتاحی خطبے کے دوران کیا ہے۔ حال ہی میں حکومت کے ذریعے لیے گئے فیصلوں کا حوالہ دیتے ہوئے وزیر موصوف جناب جیٹلی نے کہا کہ معیشت کے مختلف شعبوں کو غیرملکی سرمایہ کاری کیلئے کھول دیا گیا ہے۔ ضابطوں کو آسان بنایا گیا ہے اور اس امر کی تمام تر کوششیں کی گئی ہیں کہ بھارت میں کاروبار کرنا آسان ہوجائے۔ انہوں نے کہا کہ حکومت یہ تسلیم کرتی ہے کہ معیشت کی دنیا میں منڈی قوتو ں کی بڑی اہمیت ہے اور اسی حقیقت کو مدنظر رکھتے ہوئے کوئلہ بلاکوں کی نیلامی سے لیکر اسپیکٹرم نیلامی تک کے معاملے میں حکومت نے فیصلہ لینے کے عمل میں ان تمام پہلوؤں کا لحاظ رکھا ہے۔ جناب جیٹلی نے کہا کہ حکومت گُڈس اینڈ سروسز ٹیکس (جی ایس ٹی) سمیت دیگر ٹیکس اصلاحات پر کام کررہی ہے اور حکومت نے اس امر کو بھی یقینی بنانے کیلئے بہت سارے اقدامات شرو ع کردیے ہیں کہ حکومت کی ترغیبات ترجیحاتی طور پر از حد مستحق لوگوں تک پہنچ سکیں۔ انہوں نے کہا کہ بڑے بڑے مسائل کو حل کرلیا گیا اور جی ایس ٹی کا مسئلہ بھی یکم اپریل 2017 تک حل کرلیا جائیگا۔ اس کے علاوہ براہِ راست ٹیکس ڈھانچے کے سلسلے میں مساوی اور متوازی اصلاحات جاری ہیں ۔ انہوں نے کہا کہ اس سال ٹیکس کلیکشن واجب طور پر بہتر ہوا ہے۔ سرکاری اخراجات میں ہونے والا اضافہ اور مقامی مطالبات بڑھے ہیں ، لہٰذا حال ہی میں بڑے کرنسی نوٹوں کی قانونی حیثیت ختم کرنے کے مثبت اثرات بھی جلد ہی نظر آئیں گے۔انہوں نے عوام کو یقین دلایا کہ پرانے کرنسی نوٹوں کو بدلنے کیلئے چھوٹی چھوٹی رقومات جمع کرنے پر کسی کو پریشان نہیں کیاجائیگا۔ علاقائی مدیروں کو حکومت میں شامل فیصلہ سازوں اور دیگر عہدیداروں سے براہِ راست گفت وشنید کرنے کا موقع فراہم کرنے کیلئے پریس انفارمیشن بیورو کی کوششوں کی ستائش کرتے ہوئے جناب جیٹلی نے کہا کہ پریس انفارمیشن بیورو حکومت کی جانب سے کمیونیکیشن کے اُمور کو سنبھالنے میں از حد مؤثر ثابت ہواہے۔ اس سے قبل ملک بھر سے آئے ہوئے سینئر افسروں اور ایڈیٹروں اور دیگر مندوبین کا خیرمقدم کرتے ہوئے پریس انفارمیشن بیورو کے ڈائریکٹر جنرل جناب فرینک نورونہا نے کہا کہ اس کانفرنس کےاہتمام کا اہم مقصد یہ ہے کہ ملک کے مختلف خطوں کے سینئر فائنانس صحافیوں اور وزراء کو اور حکومت کے دیگر سرکردہ کارکنان کو کلیدی اقتصادی اُمور کے سلسلے میں باہم گفت وشنید کاا یک پلیٹ فارم فراہم کرایا جائے۔ انہوں نے توقع ظاہر کی کہ یہ کانفرنس حکومت کے مختلف اقدامات کے سلسلے میں متعلقہ پس منظر اور موضوعات کے لئے مختلف تناظر فراہم کرنے میں مدد گار ہوگی۔ انہوں نے کہا کہ میڈیا تک پہنچنے کی یہ کوشش بہتر اور باخبر طور سے نظریات کو سامنے لائے گی اور جن کے توسط سے مختلف کالموں اور رپورٹوں کے ذریعے عوام کو بااختیار بنانے میں مدد ملے گی۔ میڈیا کے مندوبین اور شرکائے کار اپنے اپنے خیالات اور نظریات پیش کرسکیں گے۔ مذکورہ دو روزہ کانفرنس کا اہتمام پریس انفارمیشن بیورو نے وزارت خزانہ کے تعاون واشتراک سے کیا ہے۔ اس اقتصادی مدیروں کی کانفرنس کے اہتمام کا اصل مقصد یہ ہے کہ میڈیا کے نمائندگان کو حکومت ہند کے اہم اقتصادی پالیسی اقدامات، حصولیابیوں اور مستقبل کے لائحہ عمل کے سلسلے میں واقفیت فراہم کرائی جائے۔ ملک کے مختلف حصوں کے اقتصادی مدیران، دلّی کے بیورو چیف حضرات اور بزنس نامہ نگاران اس کانفرنس میں حصہ لے رہے ہیں۔ وزارت خزانہ کے علاوہ تجارت وصنعت ، ریلوے، سڑک نقل وحمل اور شاہراہوں ، پٹرولیم اور قدرتی گیس ، شہری ترقیات ، اطلاعاتی ٹیکنالوجی کی وزارتوں اور نیتی آیوگ کے نمائندگان بھی اس میں شریک ہورہے ہیں۔ ایڈورٹائزنگ اینڈ آڈیوویزؤل پبلی سٹی کے ڈائریکٹوریٹ نے اس موقع پر ’’بھارت کی آزادی کے 70 برس‘‘ کے موضوع سے ایک نمائش کا بھی اہتمام کیا ہے۔ U-6688 (Release ID :153475)